Všeobecné   záväzné   nariadenie

obce    R a k o v i c e 

č. 6

O  OCHRANE   OVZDUŠIA  A  ZNEČISŤOVANIE 

OVZDUŠIA   MALÝM   ZDROJOM

NA   ÚZEMÍ   OBCE   RAKOVICE

     Obecné zastupiteľstvo v Rakoviciach v záujme trvalého zlepšenia životného prostredia a vytvárania zdravých životných podmienok a ochrany zdravia obyvateľov obce Rakovice v zmysle  SNR č.369/1990 Z. z. o obecnom zriadení §6, § 11, ods. 4, písm. g v znení neskorších predpisov, v súlade so zákonom č. 478/2002 Z. z. o ochrane ovzdušia a v súlade so zákonom č. 401/1998 Z. z. o poplatkoch za znečisťovanie ovzdušia zákona vydáva toto 

Všeobecne záväzné nariadenie číslo  6
o ochrane ovzdušia a znečisťovanie ovzdušia malým zdrojom 
na území obce Rakovice

§ 1
Úvodné ustanovenia

          Toto všeobecne záväzné  nariadenie (ďalej len VZN) vymedzuje pojmy, práva a povinnosti právnických osôb, fyzických osôb, ktoré sú podnikateľmi a orgánu ochrany ovzdušia pri ochrane ovzdušia pred znečisťujúcimi látkami na území obce Rakovice a ďalšie podrobnosti vo veciach poplatku prevádzkovateľa malého zdroja znečisťovania ovzdušia.

§ 2
Základné pojmy

1.	Znečisťujúcimi látkami sú tuhé, kvapalné alebo plynné látky, ktoré priamo alebo po chemickej či fyzikálnej zmene v ovzduší alebo po spolupôsobení  s inou látkou nepriaznivo ovplyvňujú ovzdušie a tým ohrozujú a poškodzujú zdravie ľudí alebo ostatných organizmov, zhoršujú ich životné prostredie, nadmerne ich obťažujú alebo poškodzujú majetok.

2.	Zdroje znečisťovania na účely tohto VZN sú:
•	technologické celky obsahujúce stacionárne zariadenie na spaľovanie palív so            súhrnným tepelným výkonom do 0.2 MW
•	ostatné technologické celky nepatriace do kategórie veľkých a stredných zdrojov znečisťovania
•	plochy, na ktorých sa vykonávajú práce, ktoré môžu spôsobovať znečisťovanie ovzdušia,  skládky palív, surovín, produktov a odpadov, ak nie sú súčasťou veľkého alebo stredného zdroja znečisťovania a iné stavby, zariadenia a činnosti výrazne znečisťujúce ovzdušie. 

3.  Prevádzkovateľom malého zdroja znečisťovania (ďalej len prevádzkovateľ) podľa tohto VZN sa rozumie právnická alebo fyzická osoba (podnikateľ), ktorá má právo alebo faktickú možnosť prevádzkovať tento zdroj.

§ 3
Všeobecné povinnosti
 
1.	Povinnosti výrobcov, dovozcov, prepravcov a predajcov zariadení, výrobkov a materiálov, ktorí pri používaní, spotrebe alebo pri ukladaní znečisťujú alebo môžu znečisťovať ovzdušie, ako i výrobcov, dovozcov a predajcov palív, ustanovujú osobitné predpisy (zákon č. 478/2002 Z. z. o ochrane ovzdušia v znení neskorších predpisov, vyhláška MŽP SR 144/2000 Z. z. o požiadavkách na kvalitu palív, vo vedení prevádzkovej evidencie a o druhu, rozsahu a spôsobe poskytovania údajov orgánu ochrany ovzdušia). 

2.	V zariadeniach na spaľovanie palív sa nesmú spaľovať iné palivá než určené výrobcom zariadení, prípadne uvedené v súbore technicko-prevádzkových parametrov a technicko-organizačných opatrení na zabezpečenie prevádzky zdrojov znečisťovania alebo uvedené v súhlase orgánu ochrany ovzdušia.

§ 4
Povinnosti prevádzkovateľov

1.   Prevádzkovatelia sú povinní:
a)	uvádzať do prevádzky a prevádzkovať malý zdroj znečisťovania ovzdušia (ďalej len „MZZO“) v súlade s podmienkami na prevádzku týchto zariadení určenými výrobcami a v súlade s podmienkami určenými obcou Rakovice,
b)	umožniť pracovníkom obce Rakovice alebo obcou Rakovice povereným osobám prístup ku MZZO za účelom zistenia množstva znečisťujúcich látok a kontroly MZZO a jeho prevádzky a predkladať im na to potrebné doklady,
c)	vykonávať opatrenia na nápravu uložené obcou Rakovice,
d)	viesť prevádzkovú evidenciu o zdrojoch znečisťovania,
e)	neprekročiť určitý stupeň znečisťovania ovzdušia (tmavosť dymu),
f)	oznámiť každoročne do 15. februára  príslušného kalendárneho roka obci Rakovice údaje potrebné pre určenie výšky poplatku podľa skutočnosti uplynulého roka, za každý zdroj znečisťovania ovzdušia osobitne,
g)	platiť poplatok podľa množstva a druhu spotrebného paliva, resp. podľa množstva a druhu vypúšťaných látok,
oznámiť obci Rakovice zánik, resp. zmenu prevádzkovateľa  MZZO do 15 dní odo dňa zániku, resp. zmeny , a zároveň oznámiť údaje, potrebné pre výpočet poplatku za to obdobie príslušného roka, v ktorom MZZO prevádzkoval.               

2.   Povinnosť platiť poplatok sa nevzťahuje na:   
a)	fyzické osoby prevádzkujúce malé zdroje znečisťovania do 50 kW, pokiaľ takýto zdroj sústavne nepoužívajú na výkon podnikateľskej činnosti. Za sústavnosť sa v tomto prípade považuje, že bez použitia zdroja sa nedá príslušná podnikateľská činnosť vykonávať, pričom perióda jeho používania môže byť rôzne dlhá.
b)  prevádzkovateľov stacionárnych spaľovacích zariadení, v ktorých sa ročne spáli menej   paliva ako je uvedené v § 8 ods. 3 písmeno a), b), c), d), e). 

§ 5
Orgány ochrany ovzdušia

	Obec Rakovice plní úlohu orgánu štátnej správy ochrany ovzdušia podľa zákona č. 478/2002 Z. z. o ochrane ovzdušia, v znení neskorších zmien a doplnkov (ďalej len orgán ochrany ovzdušia).

§6
Súhlas orgánu ochrany ovzdušia

	Súhlas orgánu štátnej správy ochrany ovzdušia obsahujúci podmienky ochrany ovzdušia sa vyžaduje:
a)	na povoľovanie stavieb malého zdroja znečisťovania
b)	na zmeny používaných palív a surovín a na zmeny využívania technologických zariadení malého zdroja znečisťovania
c)	na činnosti nepodliehajúce stavebnému konaniu, ktoré znečisťujú alebo môžu znečisťovať ovzdušie a sú uvedené v zozname, ktorý sa uverejňuje vo vestníku Ministerstva životného prostredia.

§ 7
Oprávnenia a povinnosti orgánu ochrany ovzdušia

1.  Orgán ochrany ovzdušia:
a)	ukladá prevádzkovateľom MZZO, ktorí neplnia povinnosti uložené im zákonom o ovzduší, ako aj týmto VZN, opatrenia na nápravu
b)	nariadi obmedzenia alebo zastavenie prevádzky zdroja znečistenia pri vyhlásení varovného a regulačného opatrenia.

2.  Orgán ochrany ovzdušia je povinný   sprístupniť včasné a úplné informácie o kvalite ovzdušia a podiel jednotlivých  zdrojov na jeho znečistení. Je povinný informovať verejnosť v prípade smogovej situácie.      

§ 8
Sadzba poplatku

1.	Poplatok prevádzkovateľov MZZO sa pre každý zdroj znečistenia určuje na kalendárny rok paušálnou sumou 663,5 € na základe údajov oznámených podľa § 4 ods. l písm. f) tohto nariadenia úmerne k množstvu a škodlivosti vypustených znečisťujúcich látok alebo k spotrebe paliva a surovín, z ktorých znečisťujúce látky vznikajú.

2.	Ročný poplatok prevádzkovateľa MZZO pozostáva zo súčtu poplatkov za všetky ním       prevádzkované MZZO v obci Rakovice.

3.  Výška poplatku pre prevádzkovateľa MZZO sa ustanovuje za 1 t (jednu tonu) aj začatú spáleného paliva za uplynulý rok nasledovne:  
a)	hnedé uhlie, brikety, lignit  8,63 €
b)	čierne uhlie, koks  5,31 €
c)	olej (vykurovací opotrebovaný)  4,97 €
d)	vykurovacia nafta, petrolej  3,31 €
e)	drevo  2,65 € 

4.  Výška poplatku pre prevádzkovateľa MZZO sa ustanovuje za 10.000 m3 aj začatých          
spáleného paliva za uplynulý rok nasledovne:
     a)  zemný plyn  1,65 €.  

§ 9 
Stanovenie výšky poplatku a platenie poplatku

1.	Obec Rakovice preskúma údaje uvedené v oznámení a na základe množstva a škodlivosti znečisťujúcich látok vypúšťaných do ovzdušia alebo spotreby palív a surovín vydá rozhodnutie, v ktorom určí poplatok prevádzkovateľa MZZO.

2.	Ročný poplatok sa môže platiť od 36,5 € ročného poplatku vo štvrťročných splátkach vo výške jednej štvrtiny ročného poplatku  najneskôr do 15. dňa prvého mesiaca nasledujúceho štvrťroka.

3.	Ak ročný poplatok nepresiahne 36,5 € je splatný do 15 dní od dňa nadobudnutia právoplatnosti rozhodnutia.

§ 10
Sankcie

1.  Prevádzkovateľovi MZZO obec Rakovice:
a)	uloží pokutu do 663,5 € za nesplnenie oznamovacej povinnosti podľa § 4 ods. 1 písmeno f)
b)	môže uložiť pokutu 33 € až 3 319 € za porušenie povinností stanovených v § 4 ods. 1 písmeno a), c), e) tohto nariadenia
c)	môže uložiť pokutu 16,5 € až 331,5 € za porušenie povinností ustanovených v § 4 ods. 1 b), d).

2.  Pri porušení ostatných ustanovení tohto nariadenia:
a)	právnickou osobou – sa postupuje v zmysle § 13 a, zákona č. 369/1990 Zb. o obecnom zriadení v znení neskorších predpisov pokutou do výšky 3319 €,
b)	fyzickou osobou – sa postupuje podľa zákona č. 372/1990 Zb. o priestupkoch v znení neskorších predpisov.

3.  Pokutu možno uložiť do jedného roka odo dňa, keď obec Rakovice zistila porušenie   povinnosti, najneskôr však do troch rokov odo dňa, keď k porušeniu povinnosti došlo. 

4.	Porušenie ustanovení tohto VZN sa posudzuje ako priestupok na úseku ochrany životného prostredia podľa zákona SNR č. 372/1990 Zb. o priestupkoch v znení noviel, za ktorý je možné uložiť pokutu do výšky 99,5 €, prípadne budú účinné opatrenia na vyvodenie sankcií podľa trestného zákona č. 140/1961 v znení noviel. 

5.	Na konanie vo veciach poplatkov za znečisťovanie ovzdušia podľa tohto zákona sa vzťahujú všeobecné predpisy o správnom konaní.
 
§ 11
Spoločné ustanovenia

1.  Poplatok je príjmom obce Rakovice. Použitie poplatku je účelovo viazané na ochranu životného prostredia obce Rakovice a na zabezpečenie výkonu úloh štátnej správy ochrany ovzdušia, prenesených na obec Rakovice. 

2.   Sankcie sú príjmom obce Rakovice.

§ 12
Účinnosť

1.	Na tomto všeobecne záväznom nariadení obce Rakovice sa uznieslo Obecné zastupiteľstvo v Rakoviciach dňa 12. decembra 2008, číslo uznesenia 105/2008.
2.	Zmeny a doplnky tohto všeobecne záväzného nariadenia schvaľuje Obecné zastupiteľstvo v Rakoviciach. 
3.	 Ruší sa VZN č. 6  o ochrane ovzdušia a znečisťovanie ovzdušia malým zdrojom na území obce Rakovice  schválené dňa 15. 12. 2006.
4.	Toto všeobecne záväzné nariadenie nadobúda účinnosť 15 dňom zverejnenia a to     dňa 1. januára 2009. 

V Rakoviciach dňa 12. 12. 2008

                                      Dušan  D a l o š
                                       starosta obce Rakovice